Zadeva C-431/07 P

Bouygues SA

in

Bouygues Télécom SA

proti

Komisiji Evropskih skupnosti

„Pritožba — Državne pomoči — Člen 88(2) ES — Pogoji za začetek formalnega postopka preiskave — Resne težave — Merila za opredelitev državne pomoči — Državna sredstva — Načelo prepovedi diskriminacije“

Sklepni predlogi generalne pravobranilke V. Trstenjak, predstavljeni 8. oktobra 2008 I ‐ 2668

Sodba Sodišča (prvi senat) z dne 2. aprila 2009 I ‐ 2716

Povzetek sodbe

(Direktiva Evropskega parlamenta in Sveta 97/13)

Približevanje zakonodaj – Sektor za telekomunikacije – Skupni okvir za splošne avtorizacije in posamična dovoljenja – Direktiva 97/13 – Postopki dodelitve – Prepoved diskriminacije

(Direktiva Evropskega parlamenta in Sveta 97/13)

Približevanje zakonodaj – Sektor za telekomunikacije – Skupni okvir za splošne avtorizacije in posamična dovoljenja – Direktiva 97/13 – Postopki dodelitve

(člen 88(2) in (3) ES)

Pomoči, ki jih dodelijo države – Načrti pomoči – Pregled, ki ga opravi Komisija – Preiskovalna faza in kontradiktorna faza – Združljivost pomoči s skupnim trgom – Težave pri presoji

(člen 225 ES; Statut Sodišča, člena 36 in 53, prvi odstavek)

Sodišče prve stopnje z obveznostjo obrazložitve sodb na podlagi členov 36 in 53, prvi odstavek, Statuta Sodišča ni zavezano k natančni obrazložitvi, ki bi izčrpno in drugemu za drugim sledila vsem razlogovanjem strank v sporu. Obrazložitev je torej lahko implicitna, če zadevnim osebam omogoča, da se seznanijo z razlogi, iz katerih so bili zadevni ukrepi sprejeti, Sodišču pa, da razpolaga z dovolj elementi za sodni nadzor. (Glej točko 42.)

Postopek, predviden v členu 88(2) ES, je nujno potreben, če ima Komisija resne težave pri presoji združljivosti pomoči s skupnim trgom. Komisija se torej pri sprejetju ugodne odločitve za pomoč lahko omeji na predhodno stopnjo preverjanja iz člena 88(3) ES le, če je na podlagi prvega preverjanja prepričana, da je ta pomoč združljiva s skupnim trgom. Če pa se Komisija na podlagi prvega preverjanja prepriča o nasprotnem ali če z njim ne more premagati vseh težav, ki so se pokazale pri presoji združljivosti te pomoči s skupnim trgom, je dolžna zbrati vsa potrebna mnenja in začeti postopek iz člena 88(2) ES. Pojem resnih težav je objektiven, zato njihovega obstoja ni treba ugotavljati samo na podlagi okoliščin sprejetja izpodbijanega akta, temveč tudi na podlagi ugotovitev, na katere se je oprla Komisija. (Glej točki 61 in 63.)

Direktiva 97/13 o skupnem okviru za splošne avtorizacije in posamična dovoljenja na področju telekomunikacijskih storitev prepušča državam članicam diskrecijsko pravico pri izbiri postopka dodelitve dovoljenj, pri tem pa morajo spoštovati načela svobodne konkurence in enakega obravnavanja. Tako je postopek dodelitve dovoljenj Universal Mobile Telecommunications System (UMTS) s primerjalnim postopkom izbire dopusten, če so operaterji enako obravnavani, zlasti glede pristojbin. Glede, natančneje, nacionalnega ukrepa, v skladu s katerim se pristojbine, ki sta jih morala plačati prva operaterja, ki sta pridobila dovoljenje UMTS, zmanjšajo, da bi se uskladili pogoji dodelitve vseh dovoljenj, je s takim postopkom mogoče izključiti, da bi bili zadevni operaterji diskriminirani, če je namen uskladitve pristojbin ravno upoštevanje okoliščine, da ob dodelitvi dovoljenja novemu operaterju – iz razlogov, ki niso odvisni od njihove volje – še nobeden od treh operaterjev ni vstopil na trg, tako da je bil njihov položaj primerljiv. (Glej točke 90, 91 in 97.)